
Az idegennyelvi nevelés megvalósulása a magyarországi óvodákban

Pályamunkám a kora gyermekkorban megvalósuló idegennyelv-elsajátítással foglalkozik. Kutatásom alapjául azért ezt a témát választottam, mivel magam is érintett vagyok a témában. Kiscsoportos óvodásként kezdtem angolul tanulni, aztán kéttannyelvű általános iskolába és gimnáziumba jártam, végül az érettségivel felsőfokú komplex nyelvvizsgát szereztem.
Azt gondolom, napjainkban felnőttkorára mindenkinek rendelkeznie kellene legalább egy idegen nyelv stabil ismeretével, tekintve, hogy az élet számos területén prioritás a képesség megléte. Amennyiben az idegennyelv-elsajátítási folyamat már óvodáskorban elkezdődik, sokkal megalapozottabb szókincsbázissal és nyitottabb gondolkodásmóddal, lényeges mértékű előnnyel tanulhat nyelveket a későbbiek során az adott személy, az egyéb pozitív hatásokon túl. Úgy vélem, minél hamarabb felismerhetővé válik a nyelvérzék – pont, mint bármely tehetség –, annál korábban célszerű elkezdeni fejleszteni azt. Mivel a gyermekek képesek több nyelv elsajátítására párhuzamosan, a fogékonyságot figyelembe véve és minden gyermek egyéni képességeit előtérbe helyezve, határozottan célszerűnek tartom elkezdeni óvodáskorban az idegennyelvi nevelést. Mindezek ellenére, kizárólag akkor gondolom effektívnek a tanulási folyamatot, ha az óvodáskorú gyermek motivált, érdeklődik és örömet okoz neki, hogy kielégítheti a kíváncsiságát vagy tanulhat új szavakat, dalokat, mondókákat. Fontosnak tartom kiemelni, hogy az elsődleges szempont a nyelvelsajátítási módszer kiválasztása esetén a játékosság, hogy a gyermeknek legyen kedve új tapasztalatokat szerezni, élvezze a folyamatot.
Kutatásomat megelőzően négy hipotézist állítottam, melyek alátámasztásához dokumentumelemző módszert alkalmaztam, valamint készítettem egy online kérdőívet, melynek kitöltésével nyolcvan pedagógus osztotta meg velem a véleményét. A vizsgálatom során olvasottak és a pedagógusok tapasztalatai egyértelműen megerősítették az elképzeléseimet az óvodáskorban történő idegennyelvi nevelés létjogosultságáról.
Abszolút indokoltságát látom annak, hogy minél szélesebb körben, minél korszerűbb módszerekkel bővüljön a magyarországi óvodai nevelésben rejlő lehetőségek tárháza, amely hosszú távon járul hozzá a gyermekek képességeinek legmagasabb minőségű, eredményes fejlesztéséhez, majd pedig ezen többnyelvű gyermekek számára a felnőttkorukban tapasztalható pozitív hatások eléréséhez.



